1Lanri parentana Sargon, iamintu karaenna Asyur, mangemi panglimana tantara Asyur ambunduki Asdod, se’reang kota ri Filistin.
2Tallun taung allaloa, Nisuroi Yesaya ana’na Amos ri Batara sollanna napasulu’ pa’lapa’ bangkenna siagang kaeng karung niaka napake. Mannurukimi nampa a’jappa assolara’ siagang tena nammake pa’lapa’ bangkeng.
3Ri wattunna nitammulilimo kota Asdod ri musu, Nakanamo Batara, "Tallung taummi atangKu Yesaya assolara’ siagang tammakea pa’lapa’ bangkeng. Iaminne a’jari pammatei ri apa lakajarianga mae ri tu Mesir siagang tu Sudan.
4Lanaallei karaeng Asyur natahang taua ri anjo ruaya pa’rasangang siagang laniembai ke’nanga assolara’. Tau toa tau rungka, yangasenna la’jappai tammake baju siagang pa’lapa’ bangkeng nakacinikang pajana, a’jari tanra nihinana tu Mesir.
5Sikamma tau ampattoangai Sudan siagang angkalompoang pa’maiki Mesir lala’ba ngasengi pa’mai’na siagang laancuruki pa’minasana.
6Anjo wattu sikamma tau niaka ammantang ri biring tamparanga lanakana, ‘Cini’mi apa kajarianga mae ri bansa nipattoanga untu’ lalla’langiki’ battu ri karaeng Asyur. Antekamma bateta lakkulle salama’?’"
bug_Latn bug_Latn bug_Latn bug_Latn bug_Latn bug_Latn